(35)

il-PARTI SEBGĦA A li ġejja, li fiha l-Artikoli 187a sa 187d, tiddaħħal wara l-Artikolu 187: “PARTI SEBGĦA A DISPOŻIZZJONIJIET SPEĊJALI FIL-KAŻ TA’ INTERRUZZJONI TAT-TARGET2 MATUL DIVERSI JIEM TA’ NEGOZJU Artikolu 187a Interruzzjoni fit-tul tat-TARGET2 fuq diversi jiem ta’ negozju 1. Il-BĊE jista’ jiddikjara interruzzjoni tas-sistema TARGET2 li tfixkel l-ipproċessar normali tal-ħlasijiet bħala “interruzzjoni fit-tul tat-TARGET2 fuq diversi jiem ta’ negozju” jekk: (a) is-soluzzjoni ta’ kontinġenza kif imsemmija fil-punt (86) tal-Artikolu 2 tal-Linja Gwida BĊE/2012/27 tiġi attivata bħala riżultat tal-interruzzjoni; u (b) l-interruzzjoni ddum jew hija mistenni mill-BĊE li ddum aktar minn jum wieħed ta’ negozju. L-operazzjonijiet regolari tal-politika monetarja jistgħu jiġu ttardjati jew ikkanċellati mal-attivazzjoni tas-soluzzjoni ta’ kontinġenza kif imsemmi fil-punt (a). 2. Id-dikjarazzjoni msemmija fil-paragrafu 1 għandha tiġi kkomunikata permezz tas-sit web tal-BĊE. Bħala parti minn tali dikjarazzjoni, jew sussegwentement għaliha, il-BĊE għandu jikkomunika l-konsegwenzi tal-interruzzjoni għal operazzjonijiet u strumenti speċifiċi tal-politika monetarja. 3. Wara dikjarazzjoni magħmula skont dan l-Artikolu, jistgħu japplikaw miżuri u dispożizzjonijiet speċjali relatati ma’ ċerti operazzjonijiet u strumenti tal-politika monetarja, kif speċifikat f’din il-Linja Gwida u b’mod partikolari fl-Artikoli 187b, 187c, u 187d. 4. Ladarba l-interruzzjoni tas-sistema TARGET2 tiġi riżolta, il-BĊE għandu joħroġ komunikazzjoni permezz tas-sit web tal-BĊE li tiddikjara li l-miżuri speċjali u d-dispożizzjonijiet adottati minħabba dik l-interruzzjoni fit-tul tat-TARGET2 fuq diversi jiem ta’ negozju ma għadhomx applikabbli. Artikolu 187b L-ipproċessar tal-operazzjonijiet tal-politika monetarja tal-Eurosistema fil-każ ta’ interruzzjoni fit-tul tat-TARGET2 fuq diversi jiem ta’ negozju Fil-każ ta’ dikjarazzjoni ta’ interruzzjoni fit-tul tat-TARGET2 fuq diversi jiem ta’ negozju skont l-Artikolu 187a, id-dispożizzjonijiet li ġejjin jistgħu japplikaw fir-rigward tal-ipproċessar tal-operazzjonijiet tal-politika monetarja tal-Eurosistema. (a) Is-saldu ta’ operazzjonijiet tas-suq miftuħ f’euro kif stabbilit fit-Titolu III, Kapitolu 2 ta’ din il-Linja Gwida ma għandux jiġi pproċessat permezz tas-soluzzjoni ta’ kontinġenza kif definita fil-punt (86) tal-Artikolu 2 tal-Linja Gwida BĊE/2012/27. Bħala konsegwenza, is-saldu ta’ dawn l-operazzjonijiet jista’ jiġi ttardjat sakemm jerġgħu jibdew l-operazzjonijiet normali tat-TARGET2. (b) Il-ħlasijiet tal-imgħax ta’ tali operazzjonijiet għandhom jiġu kkalkulati jew (i) daqslikieku ma seħħ l-ebda dewmien fis-saldu tal-operazzjonijiet jew (ii) skont it-tul attwali, skont liema jirriżulta f’ammont ta’ imgħax pagabbli aktar baxx jew ogħla għall-kontroparti. (c) L-Eurosistema għandha tpaċi fil-kalkolu tal-ħlas tal-imgħax ikkalkulat skont il-punt (b) kwalunkwe remunerazzjoni tal-bilanċ tal-kont kurrenti addizzjonali li l-kontroparti hija intitolata li tirċievi, jew obbligata li tħallas f’każ ta’ rati negattivi, bħala konsegwenza tas-saldu ttardjat. (d) L-imgħax għandu jitħallas jew jiġi riċevut meta l-BĊE joħroġ il-komunikazzjoni msemmija fl-Artikolu 187a(4). Artikolu 187c Aċċess għall-faċilità ta’ self marġinali fil-każ ta’ interruzzjoni fit-tul tat-TARGET2 fuq diversi jiem ta’ negozju Fil-każ ta’ dikjarazzjoni ta’ interruzzjoni fit-tul tat-TARGET2 fuq diversi jiem ta’ negozju skont l-Artikolu 187a, id-dispożizzjonijiet li ġejjin jistgħu japplikaw fir-rigward tal-aċċess għall-faċilità ta’ self marġinali. (a) Minkejja l-Artikolu 19(6), bilanċ negattiv fuq kont ta’ saldu ta’ kontroparti mal-BĊN domestiku tagħha fl-aħħar tal-jum għandu jiġi ttrattat bħala likwidità intraday u remunerat b’rata ta’ imgħax żero. (b) Rata tal-imgħax ta’ żero għandha tiġi applikata għal kwalunkwe kreditu pendenti fil-faċilità ta’ self marġinali kif stabbilit fl-Artikolu 20 mogħti fil-jum qabel l-attivazzjoni tas-soluzzjoni ta’ kontinġenza. Din ir-rata tal-imgħax għandha tiġi applikata għall-perjodu tal-interruzzjoni. Kwalunkwe kreditu mogħti taħt il-faċilità ta’ self marġinali u saldat f’ħin reali fil-jum ta’ iżda qabel id-dikjarazzjoni tal-interruzzjoni fit-tul tat-TARGET2 fuq diversi jiem ta’ negozju għandu jiġi ttrattat bħala kreditu mogħti fil-jum tan-negozju meta tiġi riżolta l-interruzzjoni fit-tul tat-TARGET2 fuq diversi jiem ta’ negozju. L-imgħax pagabbli għal kwalunkwe kreditu riċevut taħt il-faċilità ta’ self marġinali għandu jkun pagabbli flimkien ma’ ħlas lura tal-kreditu tal-faċilità ta’ self marġinali biss wara li s-soluzzjoni ta’ kontinġenza tiġi diżattivata u l-BĊE jkun ħareġ komunikazzjoni skont l-Artikolu 187a(4). Il-kalkolu tal-ħlas tar-rata tal-imgħax għandu jeskludi l-jum(jiem) tan-negozju li matulu ppersistiet l-interruzzjoni fit-tul tat-TARGET2. Artikolu 187d L-ebda impożizzjoni ta’ sanzjonijiet fil-każ ta’ interruzzjoni fit-tul tat-TARGET2 fuq diversi jiem ta’ negozju L-ebda sanzjoni ma għandha tiġi imposta fuq kontroparti skont l-Artikolu 154 jekk interruzzjoni fit-tul tat-TARGET2 fuq diversi jiem ta’ negozju tiġi ddikjarata skont l-Artikolu 187a li taffettwa l-kapaċità ta’ dik il-kontroparti li tissodisfa l-obbligi tagħha skont din il-Linja Gwida.”;